Document ID: 32009R1228

REGULAMENTUL (UE) NR. 1228/2009 AL CONSILIULUI
din 15 decembrie 2009
de modificare a Regulamentului (CE) nr. 423/2007 privind măsuri restrictive împotriva Iranului
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 215 alineatele (1) și (2),
având în vedere Poziția comună 2007/140/PESC a Consiliului din 27 februarie 2007 privind măsuri restrictive împotriva Iranului (1),
având în vedere propunerea comună din partea Înaltului Reprezentant al Uniunii pentru afaceri externe și politica de securitate și a Comisiei,
întrucât:
(1)
În conformitate cu Poziția comună 2007/140/PESC, Regulamentul (CE) nr. 423/2007 (2) interzice în special furnizarea, vânzarea sau transferul către Iran de produse și tehnologii suplimentare celor stabilite de Consiliul de Securitate al Organizației Națiunilor Unite sau de către Comitetul de sancțiuni, care ar putea contribui la activitățile Iranului legate de îmbogățire, de reprelucrare sau legate de apa grea, la dezvoltarea de vectori purtători de arme nucleare sau la continuarea activităților legate de alte subiecte cu privire la care Agenția Internațională pentru Energie Atomică (AIEA) și-a exprimat îngrijorarea sau pe care le-a identificat ca fiind nerezolvate.
(2)
Aceste articole sunt enumerate în anexa IA la Regulamentul (CE) nr. 423/2007. Este necesar ca anumite referințe din anexa IA să fie corectate.
(3)
Regulamentul (CE) nr. 423/2007 restricționează, de asemenea, exportul anumitor produse și tehnologii enumerate în anexa II la acesta. Este necesar ca lista să fie revizuită pentru a continua să fie eficace.
(4)
Din considerente de oportunitate, Comisia ar trebui împuternicită să administreze listele de produse și tehnologii interzise și controlate și să le modifice pe baza informațiilor furnizate de către Consiliul de Securitate al Organizației Națiunilor Unite ori de către Comitetul de sancțiuni sau de către statele membre.
(5)
Prin urmare, Regulamentul (CE) nr. 423/2007 ar trebui să fie modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 423/2007 se modifică după cum urmează:
1.
La articolul 3, alineatul (1a) se înlocuiește cu următorul text:
„(1a) Pentru toate exporturile în cazul cărora este necesară o autorizație în temeiul prezentului regulament, această autorizație se emite de către autoritățile competente ale statului membru în care este stabilit exportatorul și aceasta trebuie să respecte normele detaliate prevăzute la articolul 11 din Regulamentul (CE) nr. 428/2009 din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare (3). Autorizația este valabilă în întreaga Uniune.
2.
La articolul 15, alineatul (1) se înlocuiește cu următorul text:
„(1) Comisia:
(a)
modifică anexa I pe baza constatărilor făcute fie de către Consiliul de Securitate al Organizației Națiunilor Unite, fie de către Comitetul de sancțiuni;
(b)
modifică anexa IA și anexa II pe baza informațiilor furnizate de către statele membre;
(c)
modifică anexa III pe baza informațiilor furnizate de către statele membre;
(d)
modifică anexa IV pe baza constatărilor făcute fie de către Consiliul de Securitate al Organizației Națiunilor Unite, fie de către Comitetul de sancțiuni;
(e)
modifică anexa VI pe baza deciziilor luate cu privire la anexele III și IV la Poziția comună 2007/140/PESC a Consiliului.”;
3.
Anexa IA se modifică astfel cum se prevede în anexa I la prezentul regulament.
4.
Anexa II se înlocuiește cu textul din anexa II la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 2009.

Labels: 3
7
18
5